Robertson is 'n dorp in die Kaapse Wynlande-distriksmunisipaliteit van die provinsie Wes-Kaap, Suid-Afrika met sowat 28 000 inwoners (insluitend Nkqubela). Die dorp het ontstaan toe die NG Kerk 'n gemeente gestig het in 1852. 'n Deel van die plaas Roode Zand is gekoop en die eerste erwe is in 1853 verkoop. Die dorp is vernoem na dr. William Robertson, een van die Skotse predikante wat deur goewerneur lord Charles Somerset na Suid-Afrika gebring is om die tekort aan Hollandse predikante aan te vul maar veral om die Afrikanerbevolking te verengels. Munisipaliteit — Robertson se munisipale raad het in 1913 'n wapen aangeneem: In silwer, 'n geblaarde druiwetros van natuurlike kleur, in die skildvoet vergesel van vier versmalde golwende dwarsbalke van blou en op 'n rooi skildhoof drie afgerukte wolwekoppe van silwer. Die helmteken was 'n regterhand wat 'n kroon vashou; die skildhouers was 'n skimmelperd en 'n volstruis; en die wapenspreuk was "Boutez en avant". Die wapen is in 1974 by die Buro vir Heraldiek geregistreer. Nkqubela — Die Swart woongebied Nkqubela het oor sy eie plaaslike owerheid beskik van 1982 tot 1996.